Lejkersi i Orlando se pridružili Finiksu
Prošlogodišnji finalisti plej-ofa okončali polufinalne serije svojih konferencija - Lejkersi protiv Jute, "magični" protiv Atlante 
Dan posle Finiksa, koji je u nedelju uveče sa maksmalnih 4-0 u seriji eliminisao San Antonio i plasirao se u finale Zapadne konferencije, na isti način - samo protiv Jute, polufinale Zapada uspešno su okončali i zvanični šampioni NBA lige - Los Anđeles Lejkersi. Nešto ranije, plasman u finale Istoka obezbedio je Orlando - takođe pobedom od 4-0 u seriji protiv Atlante. Suočeni s eliminacijom, "džezeri" su odlično počeli sinoćnji duel sa Lejkersima, ali su gosti iz Los Anđelesa predvođeni Kobijem Brajantom i Pau Gasolom, vrlo brzo preuzeli kontrolu, imali 17 razlike na poluvremenu (58:41) i zadržali sličan višak do kraja, za konačnih 111:96. Gasol je bio najefikasniji sa 33 poena, uz 14 skokova, dok je Brajant završio sa 32, tako da je u sva četiri meča s Jutom postigao 30 i više poena. Lejkersima će to biti treće uzastopno finale Zapada, a i oni i njihovi naredni rivali Sansi imaće još sedam dana predaha, s obzirom da ta serija kreće narednog ponedeljka. U međuvremenu, Orlando će drugu godinu zaredom igrati finale Istočne konferencije, pošto je sinoćnjom pobedom 98:84 u Atlanti, upotpunio ubedljiv trijumf nad Hoksima. U dominantnom trijumfu gostiju sa Floride, istakao se Vins Karter sa 22 poena, Rašard Luis je ubacio 17, Džamir Nelzon 16, uz 9 asistencija, Dvajt Hauard 13. Orlando je tako ostao jedina neporažena ekipa u ovogodišnjem plej-ofu, ali neće saznati ime rivala bar do četvrtka, kada se igra šesta utakmica u seriji između Klivlenda i Bostona. Kavsi i Seltiksi trenutno su izjednačeni 2-2, peti meč igra se večeras u Klivlendu, a šesti u četvrtak u Bostonu. orlando je prošle godine pobedio Klivlend u finalu istoka, a onda izgubio u velikom finalu od Lejkersa.